चिनियाँ विदेशमन्त्रीले क्षेप्यास्त्र तथा पारमाणविक परीक्षणहरु बन्द गर्न आफ्ना उत्तर कोरियाली समकक्षीलाई आग्रह गरेका छन्।
संयुक्त राष्ट्रसंघीय सुरक्षा परिषद्ले उत्तर कोरियाविरुद्ध थप प्रतिबन्धहरु लगाउने विषयमा सहमति गरेको केही घण्टापछि चिनियाँ विदेशमन्त्रीले त्यस्तो आग्रह गरेका हुन्।
मनिलामा भएको एउटा भेटवार्तामा चिनियाँ विदेशमन्त्री वाङ यीले राष्ट्रसंघको प्रस्ताव पालना गर्न आफ्ना उत्तर कोरियाली समकक्षी री यङ होलाई भनेका छन्।
उत्तर कोरियाली निर्यात र लगानीमाथि प्रतिबन्ध लगाउने सुरक्षा परिषद्को प्रस्ताव शनिवार सर्वसम्मतिले पारित भएको थियो।
वाङले उत्तर कोरियाविरुद्ध प्रतिबन्धहरु आवश्यक भएको बताएका छन् तर त्यो 'अन्तिम लक्ष्य नभएको' उनको भनाई छ।
वाङले आफूले उत्तर कोरियालाई संयम अपनाउन र क्षेप्यास्त्र परीक्षण गरेर अन्तर्राष्ट्रिय समुदायलाई नउक्साउन आग्रह गरेको बताए।
प्योङयाङले गत जुलाइमा दुईवटा अन्तरमहादेशीय बलेस्टिक क्षेप्यास्त्र परीक्षण गरेको थियो र ती क्षेप्यास्त्रले अमेरिकाका जुनसुकै ठाउँमा मार हान्न सक्ने बताएको थियो।